Twee dood, 23 beseer in ongelukTwee mense is Maandag dood en 23 beseer in ŉ botsing tussen ŉ vragmotor en twee minibustaxi’s op die M13 naby Pinetown, KwaZulu-Natal. Garrith Jamieson, woordvoerder van Rescue Care, sê die ongeluk het op die M13 net voor Villageweg plaasgevind. Hy sê Xolani Ntakana, ŉ paramedikus van Rescue Care, was een van die eerste paramedici op die toneel. Hy was ook op die toneel van verlede maand se gru-ongeluk op die hoek van Fieldshillweg (M13) en Richmondweg waarin 23 mense dood is. “Toe ons weer na Fieldshillweg ontbied is vir ŉ taxi en ŉ vragmotorongeluk het ek ŉ aaklige gevoel gehad en het ek gehoop dit is nie dieselfde geval as laas nie. Toe ons op die toneel aangekom het, was daar weer talle beseerde mense en het ons hulle onmiddellik begin behandel voor ons hulle na nabygeleë hospitale geneem het,” het Ntakana gesê. Twee mense is op die toneel dood verklaar. Die oorsaak van die ongeluk is nog nie bekend nie en word ondersoek.